
	НАЦИОНАЛНИ МЕХАНИЗАМ

ЗА ПРЕВЕНЦИЈУ ТОРТУРЕ

МОНИТОРИНГ УСТАНОВА

У КОЈИМА СЕ НАЛАЗЕ 

ЛИЦА ЛИШЕНА СЛОБОДЕ

МОНИТОРИНГ

ПОЛИЦИЈСКИХ УПРАВА И СТАНИЦА



	Извештај

о посети

ПУ Суботица

	Београд, фебруар 2014. године


МАНДАТ НАЦИОНАЛНОГ МЕХАНИЗМА ЗА ПРЕВЕНЦИЈУ ТОРТУРЕ
Законом о ратификацији Опционог протокола уз Конвенцију против тортуре и других сурових, нељудских или понижавајућих казни или поступака
 прописано је да Национални механизам за превенцију тортуре (НПМ) обавља посете установама у којима се налазе или се могу налазити лица лишена слободе, у циљу одвраћања државних органа и службених лица од било каквог облика мучења или било ког другог облика злостављања, као и ради усмеравања државних органа ка стварању смештајних и осталих животних услова у установама у којима се смештају лица лишена слободе у складу са важећим прописима и стандардима. 

НПМ има право: на несметан, ненајављен и свакодобан приступ свим установама и свим просторијама у којима се налазе или се могу налазити лица лишена слободе; да насамо разговара са тим лицима, и са службеним лицима, која су обавезна да сарађују тим поводом, и са свим осталим лицима која могу имати информације значајне за поступање према лицима лишеним слободе; на приступ свој документацији која се односи на та лица; да надлежним органима даје препоруке у циљу побољшања начина поступања према лицима лишеним слободе и унапређења услова у којима се она задржавају или затварају.

У члану 2а Закона одређено је да Заштитник грађана обавља послове НПМ и да у  обављању тих послова сарађује са омбудсманима аутономних покрајина и удружењима чијим је статутом предвиђени циљ удруживања унапређење и заштита људских права и слобода, у складу са законом.

Заштитник грађана и Покрајински омбудсман АП Војводине су потписали Меморандум о сарадњи у обављању послова НПМ
, којим је предвиђено је да ће Покрајински омбудсман активно учествовати у посетама мониторинг тима НПМ установама у којима су смештена лица лишена слободе, а које се налазе на територији АП Војводине. 

На основу спроведеног поступка по јавном позиву
, Заштитник грађана је изабрао удружења са којима ће остваривати сарадњу у обављању послова НПМ, и то Београдски центар за људска права, Виктимолошко друштво Србије, Дијалог, Иницијативу за права особа са менталним инвалидитетом (MDRI-S), Комитет правника за људска права (YUCОМ), Међународну мрежу помоћи (IAN), Одбор за људска права – Ваљево, Хелсиншки одбор за људска права у Србији и Центар за људска права – Ниш.

По обављеним посетама, НПМ сачињава извештаје које доставља посећеној установи. Након тога, НПМ одржава стални дијалог са посећеном установом, као и органом у чијем је саставу та установа, у циљу отклањања утврђених недостатака који могу довести до појаве тортуре, нељудског или понижавајућег поступања.

ОСНОВНИ ПОДАЦИ О ПОСЕТИ

	ПОЛИЦИЈСКА 

УПРАВА
	Суботица

	РАЗЛОГ ПОСЕТЕ
	Обављање послова Националног механизма за превенцију тортуре (НПМ) у складу са чл. 2а Закона о ратификацији Опционог протокола уз Конвенцију против тортуре и других сурових, нељудских или понижавајућих казни и поступака („Сл. лист СЦГ - Међународни уговори“, бр. 16/2005 и 2/2006 и „Сл. гласник РС - Међународни уговори“, бр. 7/2011)

	ЦИЉ ПОСЕТЕ
	Одвраћање органа јавне власти и службених лица од било каквог облика злостављања или мучења, као и њиховог усмеравања на стварање услова и поступање према лицима лишеним слободе у складу са важећим прописима и стандардима, све у циљу превенције тортуре и других сурових, нељудских или понижавајућих казни и поступака. 



	ПОСЕТУ ОБАВИО
	Заштитник грађана, у сарадњи са Покрајинским омбудсманом АП Војводине и удружењем Београдски центар за људска права

	ВРСТА ПОСЕТЕ
	Редовна посета, 

у складу са Планом посета 

Националног механизма за превенцију тортуре 

за 2014. годину 

	ДАТУМ ПОСЕТЕ
	13. фебруар 2014. године

	НАЈАВА ПОСЕТЕ
	Посета је најављена телефонским путем

	ТИМ ЗА ПОСЕТУ
	    чланови тимa:

    Јелена Унијат,

    Стручна служба Заштитника грађана
    Јелена Самарџић,

    Стручна служба Заштитника грађана

    Јагода Вјештица

    Покрајински омбудсман АП Војводине

    Милан Дакић

    Покрајински омбудсман АП Војводине
    Никола Ковачевић,
    Београдски центар за људска права

    


ТОК ПОСЕТЕ

ФАЗА I: РАЗГОВОР СА РУКОВОДСТВОМ  УСТАНОВЕ

Посета тима Националног механизма за превенцију тортуре започета је разговором са начелником ПУ Суботице Боривојем Муцаљем. Том приликом је указано на мандат НПМ, опште циљеве који се желе постићи, принципе поступања и представљен план посете Полицијској управи. Начелник Полицијске управе је представио Полицијску управу у општим цртама и указао на основне проблеме са којима се Полицијска управа суочава у раду. 

ФАЗА II: ОБИЛАЗАК УСТАНОВЕ

Прегледане су и фотографисане просторије за полицијско задржавање. Након обиласка Полицијске управе, тим НПМ се поделио у две групе при чему је један група остала у седишту ПУ, а друга је наставила са обиласком ПС Бачка топола и ПС Мали Иђош у саставу Управе. 
ФАЗА III: РАЗГОВОР СА ЗАДРЖАНИМ ЛИЦИМА
У тренутку обављања посете у згради ПУ Суботица нису затечена лица на задржавању. 

ФАЗА IV: РАЗГОВОР СА СЛУЖБЕНИМ ЛИЦИМА 

У свим посећеним објектима обављени су разговори са затеченим полицијским службеницима, који су чланове тима НПМ информисали о начину рада, као и о проблемима са којима се суочавају у раду.

ФАЗА V: УВИД У ДОКУМЕНТАЦИЈУ 

Извршен је увид у документацију која се односи на поступање према лицима лишеним слободе и лицима према којима су употребљена средства принуде. 

ФАЗА VI: ЗАВРШНИ РАЗГОВОР СА РУКОВОДСТВОМ  УСТАНОВЕ

На крају посете тим НПМ указао је на основне утиске о посети, пре свега о поштовању права лица лишених слободе, о елементима који могу довести до појаве тортуре, нечовечног или понижавајућег поступања, као и односу запослених према тиму НПМ. Прибављена су и додатна објашњења о појединим релевантним околностима. 

САРАДЊА СЛУЖБЕНИХ ЛИЦА СА ТИМОМ НПМ
Сви полицијски службеници у оквиру Полицијске управе остварили су пуну сарадњу са тимом НПМ, омогућили му приступ свим простријама и инсталацијама, фотографисање просторија, пружили све тражене информације, омогућили несметан увид у тражену документацију, без обзира на њен степен тајности. 
ОСНОВНИ ПОДАЦИ О ПОЛИЦИЈСКОЈ УПРАВИ 

	ПОЛИЦИЈСКА УПРАВА
	Суботица

	Адреса ПУ
	Сегедински пут 45

	Тел. ПУ
	024/630-240

	E-mail ПУ
	 pusubotica@open.telecom.rs

	Начелник ПУ
	Којић Војин

	Полицијске испоставе и станице
у саставу ПУ
	ПС Мали Иђош
ПС Бачка Топола
2 Полицијске испоставе 
Саобраћајна полицијска испостава

	Да ли постоје просторије за 

полицијско задржавање,     
у ПУ и у којим ПС, 
број просторија 
	Постоје 4 просторије за полицијско задржавање, од којих се користи само 1, а преостале 3 су не условне и избачене из употребе


	Број лица којима је одређено задржавање у ПУ у 2013. г.


	Због кривичног дела
	150

	
	Због прекршаја
	120

	
	По ЗОБС-у
	125

	Број обављених лекарских прегледа задржаних лица у 2013. г.
	64

	Исхрана лица у време задржавања
	297

	Број задржаних лица којима је решењем суда одређен притвор у 2013. год
	83


	Употреба средстава принуде 

од стране полицијских службеника ПУ у 2013.г. 
	Физичка снага
	27

	
	Службена палица
	/

	
	Средства за везивање
	223

	
	Ватрено оружје
	/

	Притужбе лица лишених слободе на поступање 

полицијских службеника ПУ у 2013.г.
	Број притужби
	1

	
	Број основаних притужби
	Делимично 
основана

	Дисциплински поступци за 

извршене повреде службене дужности полицијских службеника ПУ у 2013.г.
	Број поступака
	38

	
	Изречених мера за тешке повреде
	6

	
	Изречених мера за лаке повреде 
	13

	
	Поступци у току - неокончани
	17+2 (застарела)


1.  ПОСТУПАЊЕ ПРЕМА ЛИЦИМА ЛИШЕНИМ СЛОБОДЕ
1.1. ОСТВАРИВАЊЕ ПРАВА ЗАДРЖАНИХ ЛИЦА

1.1.1. Обавештавање о правима задржаног лица
Према наводима начелника ПУ Суботица свако задржано лице се најпре усмено обавештава о разлозима задржавања и о својим правима. Када је питању усмено обавештавање о правима задржаних лица припадника неке од мањинских заједница (Мађарски и Хрватски) у полицијској управи постоје запослени полицијски службеници који познају и разумеју ове језике тако да они обавештавају задржана лица о својим правима.
На основу разговора који је тим НПМ обавио са полицијским службеницима из ПУ Суботица и увида у документацију која се односи на довођење и задржавање лицa установљено је да се образац писаног обавештења о правима уручује свим лицима која су задржана по свим основима. Обрасци који садрже обавештења о правима сачињени су само на српском језику, док постоји могућност да буду издати и на енглеском и на језицима националних мањина.
1.1.3. Право на браниоца

Задржано лице се обавештава да има право на браниоца. Када је потребно обезбедити браниоца по службеној дужности, позивају се адвокати са списка који је Полицијској управи и ПС Бачка Топола и ПС Мали Иђош доставила Адвокатска комора Војводине. Према наводима полицијских службеника са којима је тим НПМ обавио разговор, ретко се дешава да се ни један од адвоката са списка не одазове на позив. У ПС Бачка Топола и ПС Мали Иђош саставља се службена белешка и води евиденција о браниоцима који се нису одазвали позиву, тако да се често дешава да су у предметима задржаних лица увек исти браниоци. Разлог за неодазивање на позиве према наводима службених лица, је кашњење са новчаним уплатама од стране Министарства унутрашње послове за пружене адвокатске услуге. 
1.1.4. Право на обавештавање блиског лица
Према наводима службених лица, задржана лица се усмено обавештавају да имају право да о своме лишењу слободе обавесте блиска лица, тако што им се дозволи да их сама телефонирају или полицијски службеник позове лице, које задржано лице жели да обавести. Наравно, дешава се да задржана лица не желе да се било ко обавештава о њиховом задржавању. У ситуацијама када је у питању задржавање страних држављана или лица без држављанства у ПС Бачка Топола и ПС Мали Иђош, обавештава се седиште ПУ у Суботици, односно Одељење за странце која даље преузима поступање.
Надлежни центар за социјални рад о томе да је неко лишен слободе обавештава се уколико се ради о лицу које се само искључиво стара о некоме, у случају да се ради о лицу које је под старатељством, уколико се ради о особи задржаној у вези са насиљем у породици и у случају да се ради о малолетној особи. Задржаним лицима која нису држављани РС омогућава се да о своме лишењу слободе обавесте дипломатско-конзуларно представништво своје државе. Сарадња са центром за социјални рад је добра. Све информације у вези са обавештавањем блиских лица, дипломатско-конзуларних представништава, бранилаца и центара за социјални рад уредно се евидентирају. Другим речима, у документацији о задржавању лица може се видети ко је и када обавештен о томе да је особа лишена слободе.
1.1.5. Право на лекарски преглед
Уобичајена пракса у ПУ Суботица је да се лекар се увек позива, без обзира да ли је задржано лице то тражило или није, односно да ли на себи има видљиве повреде или не, односно без обзира на процену полицијског службеника. Према подацима добијеним из упитника који је ПУ доставила тиму НПМ-а, број обављених лекарских прегледа у 2013. години износио је 64, односно број обављених лекарских прегледа је знатно мањи у односу на број укупног задржавања лица у претходној години који је износио 395. Сарадња са локалним здравственим центрима оцењена је као добра.
Према наводима, у ПУ Суботица овлашћени полицијски службеници не присуствују увек лекарском прегледу задржаног лица. Када се преглед обавља у лекарској ординацији, полицијски службеници присуствују прегледу само уколико лекар то изричито затражи или када полицијски службеници процене да безбедносни разлози то налажу, али и тада уз обезбеђивање потребне приватности коју пацијент треба да има са лекаром. Полицијски службеници најчешће присуствују прегледима у ситуацијама када је лице задржано због основане сумње да је починило са кривично дело елементима насиља. Лекарски прегледи у ПУ се обављају у посебној просторији и то тако да полицијски службеник има могућност да само визуелно надгледа преглед, али не и да чује разговор лекара са задржаним лицем. Оно што представља проблем јесте чињеница да се из документације која се односи на задржавање лица или употребу средстава принуде не може видети никаква службена белешка која указује на то да ли је лекарском прегледу присуствовао полицијски службеник или није, што би убудуће требало практиковати.
Иако Упутство о поступању према доведеним и задржаним лицима предвиђа да су полицијски службеници дужни да увек присуствују здравственом прегледу задржаних лица, јасно је да у ПУ Суботица то није увек случај. Овакво поступање очигледно није у складу са поменутим Упутством, али јесте у складу са стандардима Савета Европе, тј. Европског комитета за спречавање мучења и нечовечног или понижавајућег поступања или кажњавања, заснованим на Европској конвенцији о људским правима, према којим полицајци не смеју присуствовати лекарским прегледима лица која се налазе у полицијском притвору (енг. police custody), изузев ако лекар који врши преглед то захтева.
 
Увидом у предмете задржаних лица извештаји лекара након прегледа лица лишених слободе не налази се увек у предмету, а полицијски службеници ПУ Суботица са којима је тим НПМ разговарао су навели да зависи од лекара да ли ће или неће предати копију извештаја полицијским службеницима. У ПС Бачка Топола и ПС Мали Иђош извештај лекара са налазом и мишљењем о здравственом стању задржаног лица налазе се у списима предмета.
	УТВРЂЕНО
У ПУ Суботица и полицијским станицама у њеном саставу у предметима о задржавању лица пронађени су лекарски налази о здравственом стању задржаног лица.



	РАЗЛОЗИ 

Пацијент има право на поверљивост свих личних информација, које је саопштио надлежном здравственом раднику, односно здравственом сараднику, укључујући и оне које се односе на стање његовог здравља и потенцијалне дијагностичке и терапијске процедуре, као и право на заштиту своје приватности током спровођења дијагностичких испитивања и лечења у целини. 

Забрањено је да надлежни здравствени радник, односно здравствени сарадник, саопшти другим лицима личне информације из става 1. овог члана.

Подаци о здравственом стању, односно подаци из медицинске документације, спадају у податке о личности и представљају нарочито осетљиве податке о личности пацијента, у складу са законом. 
Податке из става 1. овог члана, дужни су да чувају сви здравствени радници, односно здравствени сарадници, као и друга лица запослена у здравственим установама, приватној пракси, организационој јединици високошколске установе здравствене струке која обавља здравствену делатност, другом правном лицу које обавља одређене послове из здравствене делатности у складу са законом, организацији обавезног здравственог осигурања, као и правном лицу које обавља послове добровољног здравственог осигурања, код којих је пацијент здравствено осигуран, а којима су ти подаци доступни и потребни ради остваривања законом утврђених надлежности.

Дужности чувања података из члана 21. став 1. овог закона, надлежни здравствени радници, односно здравствени сарадници, као и друга лица запослена код послодаваца из члана 21. став 2. овог закона, могу бити ослобођени само на основу писменог пристанка пацијента, односно његовог законског заступника, или на основу одлуке суда. 
Ако је пацијент, односно законски заступник, писменом изјавом или овлашћењем овереним код надлежног органа, а које се чува у медицинској документацији, дао пристанак на саопштавање података о здравственом стању, надлежни здравствени радник може саопштити податке о здравственом стању пацијента.

Подаци који се односе на националну припадност, расу, пол, језик, вероисповест, припадност политичкој странци, синдикално чланство, здравствено стање, примање социјалне помоћи, жртву насиља, осуду за кривично дело и сексуални живот могу се обрађивати на основу слободно датог пристанка лица, осим када законом није дозвољена обрада ни уз пристанак.

Изузетно, подаци који се односе на припадност политичкој странци, здравствено стање и примање социјалне помоћи, могу се обрађивати без пристанка лица, само ако је то законом прописано.
У случају из ст. 1. и 2. овог члана, обрада мора бити посебно означена и заштићена мерама заштите.

Европски комитет за спречавање мучења у својим извештајима о посети Азербејџану
 и Немачкој
 заузео је следеће ставове:

· код пружања здравствене заштите лицима која су лишена слободе од полиције тајност медицинских подадата мора бити стриктно чувана не прејудицирајући право задржане особе да ће користи те медицинске податке 

· медицински подаци (нпр. чињенице да је задржана особа оболела од заразне болести као што је туберкулоза, хепатитис или ХИВ) које лекар забележи у уобичајеним извештајима не треба да буду рутински доступни полицијским службеницима. По правилу, ове информације треба учинити доступне полицијским службеницима само када је то од значаја за конкретан случај. 



	ПРЕПОРУКА

У документацији – предметима сачињеним поводом лишење слободе и задржавања неког лица не сме се налазити медицинска документација за то лице која је сачињена у вези са прегледима извршеним у току задржавања.  
Изузетно, информације о здравственом стању задржаног лица ће бити доступне полицијским службеницима само уколико је то од значаја за конкретан случај. Другим речима, увид у податке о здравственом стању лица лишених слободе полицијски службеници би требало да имају само у мери неопходној за обављање њиховог посла. Полицијски службеници би од лекара требало да прибаве писани извештај са информацијама које су релевантне за даље поступање полиције: мишљењем лекара о томе да ли је лице у здравственом стању које дозвољава да буде задржано у полицији, белешком о томе да ли има неке повреде или здравствене тегобе, да ли му је током задржавања потребна посебна нега (нпр. терапија, посебна исхрана или слично), како би је требало пружити итд.



1.1.6. Исхрана задржаних лица
Према наводима службених лица први оброк задржаним лицима се обезбеђује након 6 часова, а уколико се задржавају дуже од 12 сати обезбеђују им се три оброка дневно. Храна се набавља из ресторана МУП. Задржаном лицу се такође обезбеђују вода у пластичним чашама. 

1.2. ПРИМЕНА ПОЛИЦИЈСКИХ ОВЛАШЋЕЊА

1.2.1. Доношење решења/наредбе о задржавању и вођење записника о задржавању
У ПУ Суботица према изјавама службених лица, али и увидом у предмете о задржавању установљено је да се решење о задржавању доноси и уручује у законом прописаним роковима. За све предмете задржавања уредно се састављају записници о задржавању. 

Моменат почетка задржавања се рачуна различито, у зависности по ком основу је лице задржано. Када је реч о задржавању по Законику о кривичном поступку, почетак задржавања се рачуна од тренутка лишења слободе. У случају задржавања по основу ремећења или угрожавања јавног реда (члан 53. Закона о полицији) почетак задржавања се рачуна од тренутка довођења у полицијску станицу. Уколико се лице задржава по основу одредаба Закона о основама безбедности саобраћаја на путевима, време задржавања почиње да тече од момента искључења лица из саобраћаја. 

Важно је истаћи и да се у ситуацијама када је одрђено лице позвано на саслушању у својству осумњиченог, као и када се лице позива да у својству грађанина да потребна обавештења па му се током информативног разговора саопште права из чл. 68. ст. 1. и 2. ЗКП, време задржавања рачуна од момента када су се одазвали позиву. Овакво решење предвиђено је ЗКП, али одржава и праксу Европског суда за људска права. Наиме, оног момента када је лице крочило у полицијске просторије више не може својевољно да их напусти. 

1.2.2. Употреба средстава принуде
Према подацима из претходног упитника, добијеним из ПУ Суботица, током 2013. године према лицима лишеним слободе, је забележено укупно 250 употреба средстава принуде, од тога, 27 се односи на физичку снагу, а 223 на средства за везивање.
У складу са Упутством о поступању према доведеним и задржаним лицима, средстава за везивање користе се при сваком довођењу у станицу. Наиме, од децембра 2012. године, када је донето Упутство о поступању према доведеним и задржаним лицима, прописано је да полицијски службеници имају обавезу да приликом транспорта средствима за везивање вежу свако лице чије довођење врше (тач. 13. ст. 2. поменутог Упутства). Везивање несумњиво представља меру којом се ограничавају људска права. Према јасно установљеним принципима Европског суда за људска права, који су обавезујући за Србију, употреба средстава принуде против лица лишених слободе која није апсолутно неопходна нарушава људско достојанство и у начелу представља повреду права гарантованог у чл. 3. Конвенције за заштиту људских права и основних слобода (у овом члану прописана је забрана злостављања).
 Наравно, очигледно је да није апсолутно неопходно везивати сваку особу чије довођење полиција врши, тако да везивање особа које није нужно везати, представља повреду њихових права. Употреба средстава принуде мора бити разумна, неопходна и сразмерна опасности због које јој се прибегава. Полицијским службеницима би требало препустити да у свакој појединачној ситуацији, узимајући у обзир све објективне околности, процене да ли је неопходно применити средства принуде и у којој мери. При томе би полицијским службеницима требало бити дато упутство о томе које чињенице би требало да имају у виду када доносе одлуку о томе да ли је употреба средстава принуде неопходна (на пример, може им се сугерисати да приликом доношења одлуке о употреби средстава за везивање узимају у обзир године, пол, раст, физичку снагу и физичко стање особе коју је потребно довести).  

	УТВРЂЕНО
Полицијски службеници у ПУ Суботици приликом транспорта средствима за везивање везују сваку особу чије довођење врше, чак и ако за то не постоје објективни разлози, тј. и онда када то није неопходно. 


	РАЗЛОЗИ 
У погледу поступања према особи лишеној слободе, свако прибегавање физичкој принуди које није апсолутно неопходно услед њеног понашања нарушава људско достојанство и у начелу представља повреду права гарантованог у члану 3 Конвенције за заштиту људских права и основних слобода.

Обављање полицијских послова заснива се на начелима професионализма, сарадње, законитости у раду и сразмерности у примени полицијских овлашћења, као и на принципу супсидијарности, односно рада са најмањим штетним последицама.

Примена полицијског овлашћења мора бити сразмерна потреби због које се предузима.
 
Овлашћено службено лице средства принуде употребиће само ако се на други начин не може извршити задатак и то суздржано и сразмерно опасности која прети законом заштићеном добру и вредности, односно тежини дела које се спречава или сузбија.
 
Средства за везивање могу се употребити ради: 1) спречавања отпора лица или одбијања напада усмереног на овлашћено службено лице; 2) спречавања бекства лица; 3) онемогућавања самоповређивања или повређивања другог лица.
При употреби средстава за везивање примењују се ограничења из члана 89. став 3. овог закона.

Према лицима млађим од 14 година, очигледно болесним и изнемоглим лицима, тешким инвалидима и женама чија је трудноћа видљива, службена палица може се употребити само ако неко од тих лица ватреним оружјем, оруђем или другим опасним предметом угрожава живот лица.


	ПРЕПОРУКА
У ПУ Суботици полицијски службеници неће приликом довођења лица службеним возилом свако лице везивати, већ ће то чинити само након брижљивог сагледавања конкретних околности које упућују на неопходост везивања одређеног лица, и то у законом предвиђеним случајевима.  



О употреби средстава принуде сачињава се извештај и води посебна евиденција. Извештај подноси полицијски службеник који је средства принуде употребио и у њему, као што је прописано Правилником о техничким обележјима и начину употребе средстава принуде (чл. 24. ст. 2.), по правилу наводи „датум и час употребе средстава принуде, врсту средстава принуде, према коме и зашто је употребио средство принуде, последице употребе, основ и начин употребе и друге чињенице и околности које су неопходне за оцену оправданости и правилности употребе средстава принуде“. Такође, у извештајима о употреби средстава принуде и у предметима о задржавању налазе се извештаји лекара о повредама које су приликом примене полицијских овлашћења претрпели полицијски службеници. Најчешће се ради о ситуацијама где је дошло до напада на службено лице, али и ако су полицијски службеници претрпели повреде приликом савладавања задржаног лица. Према ономе што је тим НПМ могао видети приликом посете ПУ Суботица, у њима се извештаји и евиденције о употреби средстава принуде у највећем броју случајева воде уредно. Међутим, на основу увида у релевантну документацију и на основу разговора са полицијским службеницима, у неким случајевима извештаји које полицијски службеници сачињавају и достављају надлежном старешини након употребе средстава принуде, ипак не садрже све информације релевантне за оцену оправданости и правилности употребе средстава принуде. Наиме, дешава се да старешина који оцењује оправданост и правилност употребе средстава принуде на располагању нема неке информације које су за ову оцену неопходне. 

Прво, тим НПМ је закључио да се дешава да се од лица према коме су средства принуде употребљена не узима изјава о околностима под којима је до њихове употребе дошло и начину на који су употребљена. Тим НПМ сматра да је узимање овакве изјаве неопходно за ваљану оцену оправданости и правилности употребе средстава принуде, нарочито у ситуацијама када, поред полицијских службеника и лица према коме су средства принуде употребљена, нема других сведока догађаја. Поред тога, потребно је узимати и писане изјаве евентуалних сведока догађаја, како би поступак оцене оправданости употребе средстава принуде био спроведен на што објективнији начин. 
Друго, тим НПМ је приметио да у великом броју случајева извештаји који лекари сачињавају након употребе средстава принуде и који се затим, уз извештај полицијског службеника који је средства принуде употребио, доставља старешини који оцењује оправданост и правилност употребе средстава принуде, не садржи информације о наводима лица које се прегледа, а у вези с пореклом евентуалних повреда, нити мишљење лекара о томе на који начин су те повреде могле настати. Овај извештај по правилу не садржи ни информације о томе да ли је преглед извршен у присуству полицијских службеника. Тим НПМ сматра да су све ове информације релевантне и неопходне да би се поступак оцене оправданости и правилности употребе средстава принуде спровео на ваљан начин. Наравно, тим НПМ је свестан да промене начина поступања полиције какве он овде препоручује ПУ Суботица не може начинити самостално и да би до њих требало да дође тако што би надлежна министарства, а то су у овом случају Министарство унутрашњих послова и Министарство здравља, иницирала измене релевантних прописа и постарала се да се они доследно спроводе. У том погледу, овим министарствима би као пример добро регулисаног поступка који прати примену средстава принуде могао да послужи поступак који следи после употребе мера принуде у заводима за извршење кривичних санкција. Наиме, у чл. 130. Закона о извршењу кривичних санкција прописано је да је непосредно након примене мера принуде, изузев мере везивања, обавезан лекарски преглед осуђеног према коме је мера примењена, да се управнику завода без одлагања предају извештаји о обављеним лекарским прегледима и да извештај лекара „садржи и наводе лица према коме је мера принуде примењена о начину настанка повреда и мишљење лекара о повезаности примењене мере и насталих повреда“. На сличан начин би могао бити регулисан и поступак који се спроводи након употребе средстава принуде од стране полиције.   
1.2.3. Претреси и привремено одузимање предмета
У ПУ Суботица су запослене полицијски службеници оба пола, тако да претресе увек врши полицијски службеник оног пола којег је лице које се претреса. Свим задржаним лицима се током боравка у просторијама за задржавање одузимају новац и остали предмети којим би могли повредити себе или другог, или их употребити за покушај бекства. Одузимање предмета од задржаних лица ради се у складу са важећим прописима. Након одузимања предмета попуњава се и издаје потврда о одузетим предметима која садржи њихов опис, а коју затим потписује задржано лице. Одузети предмети се лицу враћају када се заврши задржавање и оно тада поново потписом потврђује да их је примило. 
1.3. МАТЕРИЈАЛНИ УСЛОВИ ЗАДРЖАВАЊА  
За потребе опремања просторија ПУ Суботица се у складу са препорукама Националног механизма за превенцију тортуре, које су дате раније посећеним полицијским управама, обратила Управи за заједничке послове Министарства унутрашњих послова захтевом за потребним средствима и опремом (комплети за прву помоћ, ћебад, душеци). 
ПРОСТОРИЈЕ ЗА ПОЛИЦИЈСКО ЗАДРЖАВАЊЕ У СЕДИШТУ ПУ СУБОТИЦА

У ПУ Суботица постоје 4 просторије за полицијско задржавање које се налазе у приземљу зграде полиције у близини дежурне службе. Од поменутe 4 просторијe, користи се само једна која је адаптирана и прилагођена важећим стандардима. У преостале три просторије се према наводима службених лица не врши задржавање лица. У ПС Бачка Топола и ПС Мали Иђош не постоје просторија за задржавање већ се сва лица лишена слободе спроводе и задржавају у седишту ПУ Суботице.  

У просторији не постоји мокри чвор, већ се задржана лица изводе у тоалет који се налази у близини дежурне службе, а који користе и службена лица. 

Електрично звоно за позивање дежурних полицијских службеника, инсталирано је у просторији. Просторија је покривена видео надзором, али је исти у квару, а према наводима начелника ПУ у плану је поправка истог. Међутим, према наводима, постојање  видео надзора и није неопходно, јер полицијски службеник увек дежура испред просторије док траје задржавање. 
Простор за време на свежем ваздуху не постоји. 
	УТВРЂЕНО

У седишту ПУ Суботица не постоји одређен простор за време на свежем ваздуху.

  

	РАЗЛОЗИ 

Лицу које је задржано више од 12 часова потребно је обезбедити и кретање.

Особе које се налазе у полицијском притвору дуже од 24 часа треба омогућити рекреацију на свежем ваздуху сваког дана, до оне мере до које је то могуће.



	ПРЕПОРУКА

ПУ Суботица предузеће одговорајуће мере и обезбедити посебан простор за боравак задржаних лица на свежем ваздуху.




Противпожарни апарати углавном постоје у седишту управе, али не постоје упутства за поступање у случају пожара, као ни план евакуације. Према наводима службених лица у згради полиције налази се одељење ватрогасне службе. За запослене у ПС Бачка Топола и ПС Мали Иђош није спроведена обука из области заштите од пожара.  
	УТВРЂЕНО
ПУ Суботица није обезбеђена комплетним системом противпожарне заштите. 



	РАЗЛОЗИ 
Полицијски службеници одговорни су за безбедност задржаног лица од његовог смештања у простор за задржавање до његовог отпуштања. 

Уређаји за откривање и јављање пожара морају се одржавати у исправном стању, у складу са техничким прописима и упутствима произвођача, а у циљу обезбеђивања њиховог сталног и несметаног функционисања.

Основна обука из области заштите од пожара организује се за све запослене.
 



	ПРЕПОРУКА
ПУ Суботица ће унапредити систем противпожарене заштите тако што ће на одговарајућим видљивим местима у згради управе и полицијским станицама поставити план евакуације и упутство за поступање у случају пожара, а све у циљу заштите физичког интегритета задржаних лица. 




У ПУ Суботица према наводима начелника, службена лица су прошла обуку за пружање прве помоћи која је била организована у сарадњи са Црвеним крстом. У ПС Бачка Топола и Мали Иђош полицијски службеници нису прошли обуку за пружање прве помоћи. 
	УТВРЂЕНО
У ПС Бачка Топола и ПС Мали Иђош полицијски службеници нису обучени за пружање прве помоћи. 



	РАЗЛОЗИ 
Свака установа дужна је да обезбеди пружање прве помоћи, као и да оспособи одговарајући број запослених за пружање прве помоћи.

Полицијски службеник ће без одлагања пружити прву помоћ или обезбедити пружање лекарске помоћи видно повређеном лиу према коме су употребљена средства принуде. Помоћ ће се пружити, односно обезбедити и на захтев лица које је претходно помоћ одбило. Пружање лекарске помоћи понудиће и лицу на коме нема видљивих повреда.



	ПРЕПОРУКА
ПУ Суботица ће организовати и спровести одговарајућу обуку за полицијске службеника за пружање прве помоћи у ПС Бачка Топола и ПС Мали Иђош.



Увидом у евиденцију у ПС Мали Иђош утврђено је да се лица ухапшена по основу прекршаја из Закона о безбедности саобраћаја на путевима, задржавају по канцеларијама полицијске станице, уз стални надзор дежурних полицијских службеника. Према наводима запослених лица се по овом основу задржавају на основу наредбе/депеше из Полицијске управе Суботица. У периоду фебруар – септембар 2013. године четири лица је задржано на овај начин.

	УТВРЂЕНО

У ПС Мали Иђош задржавања лица се врши по службеним канцеларијама. 

	РАЗЛОЗИ 

Задржавање лица у канцеларији полицијске управе потпуно је неодговарајуће ако траје више од неколико сати. 

Потребно је одмах прекинути са праксом вишечасовног, посебно целодневног полицијског задржавања лица у канцеларијским и другим ненаменским и неусловним просторијама. У полицијској управи је потребно обезбедити издвојен простор за задржавање лица лишених слободе у коме би услови њиховог боравка одговарали њиховим потребама и очувању њиховог достојанства.



	ПРЕПОРУКА

У ПС Мали Иђош се неће спроводити вишечасовно полицијско задржавање по канцеларијама. 

ПУ Суботица ће предузети одговарајуће мере како би се обезбедиле адекватне просторије за задржавање у ПС Мали Иђош.



� „Сл. лист СЦГ - Међународни уговори“, бр. 16/2005 и 2/2006 и „Сл. гласник РС - Међународни уговори“, бр. 7/2011.


�  Потписан 12. децембра 2011. године.	


�  Објављен је 29. децембра 2011. године у „Службеном гласнику Републике Србије“.


� Дванаести општи извештај Европског комитета за спречавање за спречавање мучења и нечовечног или понижавајућег поступања или кажњавања (2002), параграф 42.


� Закон о правима пацијената („Сл. гласник РС“, бр. 45/13), члан 14, ст. 1 и 2. 


� Оп. цит. члан 21, ст. 1 и 2. 


� Оп. цит. члан 22. ст. 1. и 2.


� Закон о заштити података о личности („Сл. гласник РС“, бр. 97/08 ... 107/12), члан 16, ст. 1, 2 и 3.


� Извештај о посети Европског комитета за спречавање мучења и нечовечног или понижавајућег поступања или кажњавања Азербејџану (2004), параграф 36.


� Извештај о посети Европског комитета за спречавање мучења и нечовечног или понижавајућег поступања или кажњавања Немачкој (2007), параграф 29.


� Види на пример одлуку у предмету Osypenko против Украјне, представка број 4634/04, параграф број 49.


� Види, на пример, пресуду Европског суда за људска права у предмету Берлински против Пољске (представке број 27715/95 и 30209/96), параграф 59.


� Ibid.


� Закон о полицији („Сл. гласник РС“, 101/05 ... 92/11), чл. 11. ст. 2.


� Ibid. чл. 36. ст. 1.


� Ibid. чл. 84. ст. 2.


� Ibid. чл. 90. ст. 1. и 3.


� Ibid. чл. 89. ст. 3.


� Правилник о полицијским овлашћењима ( „Сл. гласник РС“, бр. 54/2006 ), члан 36. став 1.


� Дванаести општи извештај Европског комитета за спречавање мучења и нечовечног или понижавајућег  поступања или кажњавања (2002), параграф 47. и Извештај СРТ упућен Влади Србије (2004) параграф 41.ст. 4.


� Правилник о полицијским овлашћењима („Сл. гласник РС“, бр. 54/2006), члан 34. став 1.


� Закон о заштити од пожара („Сл. гласник РС“, бр. 111/2009), члан 43. став 1. и 2.


� Закон о заштити од пожара („Сл. гласник РС“, бр. 111/2009), члан 53.


� Закон о безбедности и здрављу на раду („Сл. гласник РС“, бр. 101/2005), члан 15. став 9.


� Правилник о техничким обележјима и начину употребе средстава принуде („Сл. гласник РС“, бр. 19/2007 и 112/2008), члан 3.


� CPT, Извештај за Србију (2007), параграф 35;, Други општи извештај (1991), параграф 43.


� Редован годишњи Извештај Заштитника грађана за 2011. годину, стр. 29.

